recursal/SuperWikiNEXT-32B huggingface dataset:
**Erick Walder** (s. 5. marraskuuta 1971) on yhdysvaltalainen pituushypyn MM-mitalisti, joka kilpaili myös kolmiloikassa.

Walder sijoittui Plovdivin alle 20-vuotiaiden MM-kilpailuissa 1990 kolmiloikassa 15:nneksi. Hän voitti pituushypyssä NCAA:n ulkoratamestaruuden 1992 tuloksella 847 cm ja 1993 tuloksella 853. NCAA:n hallimestaruuden hän voitti kolmiloikassa 1992 ja 1993 sekä pituushypyssä 1993. Stuttgartin MM-kilpailuissa 1993 hän sijoittui pituushypyssä neljänneksi tuloksella 805.

Walder voitti talvella 1994 Indianapolisissa NCAA:n sisäratamestaruuden pituushypyssä tuloksella 843 ja kolmiloikassa tuloksella 17,24. Molemmat jäivät hänen lopullisiksi halliennätyksikseen. Uransa parhaat ulkoratasuoritukset hän teki El Pasossa 2. huhtikuuta 1994. Hänen pituustuloksensa 874 cm on edelleen heinäkuussa 2020 kaikkien aikojen maailmantilastossa viidentenä. Kolmiloikkaa hän hyppäsi samana päivänä 17,12. Hän voitti samana vuonna pituushypyssä NCAA:n ulkoratamestaruuden ja saavutti hopeaa Hyvän tahdon kisoissa Pietarissa.

Walder saavutti Barcelonan sisäratojen MM-kilpailuissa 1995 pronssia pituushypyssä tuloksella 814. Hän voitti pituushypyn sisäratojen Yhdysvaltain-mestaruuden 1996. Olympiakarsinnoissa hän jäi kuudenneksi tuloksella 822. Seuraavana vuonna hän voitti jälleen pituushypyssä maansa hallimestaruuden. Pariisin sisäratojen MM-kilpailuissa hän oli neljäs tuloksella 824. Saman vuoden Ateenan MM-kilpailuissa hän saavutti hopeaa tuloksella 838. GP-finaalissa hän oli kolmas. Hän sijoittui toiseksi New Yorkin Hyvän tahdon kisoissa 1998.

Walder saavutti Maebashin MM-hallikilpailuissa 1999 pronssia pituushypyssä tuloksella 830. Hän karsiutui samana vuonna pituushypyn loppukilpailusta Sevillan MM-kilpailuissa ja oli kolmas GP-finaalissa. Hän hyppäsi viimeisen kerran yli kahdeksan metriä vuonna 2000.

Walder jäi kiinni metamfetamiinin käytöstä 2004 ja sai kahden vuoden kilpailukiellon. Kilpailukieltonsa jälkeen hän kilpaili vuoteen 2010 saakka parhaan pituustuloksensa ollessa 771 cm.

Lähteet
-------

1. 1 2 3 4 5 6  Erick Walder Kansainvälinen yleisurheiluliitto.  (englanniksi)
2. 1 2 3 4 5 6  Erick Walder Tilastopaja (vaatii kirjautumisen, maksullinen palvelu).  (englanniksi)


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |
**Elinkeino-oikeus** on oikeudenala, jonka piiriin kuuluvat elinkeinonharjoittamista ja elinkeinon harjoittamisen oikeutta koskevat asiat. Joissakin maissa elinkeino-oikeus on elinkeinoasioita käsittelevä erityistuomioistuin. Subjektiivisena oikeutena elinkeino-oikeus tarkoittaa jokaiselle kansalaiselle kuuluvaa oikeutta harjoittaa elinkeinoa.[1]

Elinkeino-oikeus sijoittuu oikeudenalojen jaottelussa markkinaoikeuden alalohkoksi. Markkinaoikeuden muut osa-alueet ovat kilpailuoikeus eli kilpailunrajoitusoikeus, kilpailumenettelyoikeus, tuotepolitiikkaan ja tuoteturvallisuuteen liittyvä oikeus sekä kuluttajaoikeus eräiltä keskeisiltä osiltaan. Markkinaoikeus luo puitteet elinkeino- ja yritystoiminnalle. Laajasti ymmärrettyy elinkeino-oikeuteen kuuluvat elinkeinojen harjoittamista, julkista yritystoimintaa, maassa olevia ulkomaisia elinkeinonharjoittajia, talouspolitiikkaa, ulkomaankauppaa, valuuttamääräyksiä ja yritystoiminnan valvontaa säätelevät normit ja oikeuskäytäntö. Elinkeino-oikeuden pyrkimyksenä on ohjata elinkeinotoimintaa oikeana ja tarkoituksenmukaisena pidettyyn päämäärään. Sitä varten säädetty lainsäädäntö on eri yhteiskunta- ja talousjärjestelmissä erilainen.[1]

Historiaa
---------

Suomen vanhimmat elinkeinot metsästys ja kalastus olivat pitkään vailla oikeudellista sääntelyä. Samoina oli karjanhoidon ja kaskiviljelyn laita. Sen sijaan kauppaa, käsityötä ja merenkulkua on säännelty keskiajalta lähtien. Varhainen kaupankäynti pyrittiin keskittämään kaupunkeihin. Jo vuonna 1284 Maunu Ladonlukko kielsi maakaupan. Maaseudun asukkaille jäi kuitenkin oikeus omiksi tarpeikseen ostaa, myydä ja vaihtaa maalaistavaroita. Myös käsityöelinkeinot haluttiin saada kaupunkien yksinoikeudeksi. Keskittämispyrkimys ei kuitenkaan koskenut pitäjänkäsityöläisiä, kuten räätäleitä, seppiä ja suutareita. Kaupungissa elinkeinoja saivat harjoittaa porvarisoikeuksien haltijat. Keskiajan ja uuden ajan taitteessa käsityöammattien harjoittamista alkoi kahlita ammattikuntalaitos. Meritse tapahtuvaa ulkomaankauppaa saivat harjoittaa vain tietyt kaupungit. Sitä sääteli muun muassa vuoden 1614 kauppa- ja purjehdussääntö.[1]

Nykyaikaisen teollisuuden syntyminen edellytti taloudellisia vapauksia, kuten elinkeino-, muuttamis- ja työsopimusvapautta. Kehitys lähti liikkeelle Englannista 1700-luvulla ja levisi vähitellen ympäri Eurooppaa. Elinkeinovapautta edistivät esimerkiksi Yhdysvaltain itsenäisyysjulistus 1766 ja Ranskan suuri vallankumous, joka toteutti tämän vapauden 1791. Pohjoismaissa elinkeinovapaus toteutui 1800-luvulla. Suomessa uudistukset toteutuivat melko myöhään. Vuonna 1859 säädettiin ammattikuntajärjestelmän piirin koskevan vain 15:tä ammattia. Ammattikuntapakko kumottiin 1868. Lopullisesti elinkeinovapaus toteutui 1879. Elinkeinovapauslaki (122/1919) säädettiin 1919.[1]

Lähteet
-------

1. 1 2 3 4  *Encyclopædia iuridica fennica,* Suomalainen lakimiesyhdistys 1994–1999, ISBN 951-855-135-9, osa I palstat 97–105.
**Erick Gabriel Gutiérrez Galaviz** (s. 15. kesäkuuta 1995 Ahome, Meksiko) on meksikolainen jalkapalloilija. Pelipaikaltaan hän on keskikenttäpelaaja. Gutiérrez edustaa alankomaalaista PSV Eindhovenia.

Seurajoukkueura
---------------

Gutiérrez on Meksikon Primera Divisiónissa pelaavan Pachucan kasvatti. Hän pelasi ensimmäisen Primera Divisiónin ottelunsa 27. lokakuuta 2013, kun Pachuca pelasi kotonaan maalittoman tasapelin Cruz Azulia vastaan. Gutiérrez oli voittamassa Clausura-mestaruutta vuonna 2016. Hän siirtyi Alankomaihin vuonna 2018.

Maajoukkueura
-------------

Gutiérrez oli voittamassa CONCACAF-liiton alle 20-vuotiaiden mestaruutta Meksikon joukkueessa vuonna 2015. Vuonna 2016 hän oli mukana kesäolympialaisissa 2016 pelaten kaikissa Meksikon kolmessa ottelussa ja tehden neljä maalia Fidžiä vastaan. Meksikon A-maajoukkueessa Gutiérrez pelasi ensimmäisen kerran lokakuussa 2016. Ensimmäisen maaottelumaalinsa hän teki syyskuussa 2019 Yhdysvaltoja vastaan.

Saavutukset
-----------

  

**Pachuca**

* Meksikon Primera División: Clausura 2016

**Meksikon maajoukkue**

* Alle 20-vuotiaiden CONCACAF-mestaruus 2015

Lähteet
-------

1. 1 2 3 4 5 6  Erick Gutiérrez Soccerway-sivustolla (englanniksi)
2. 1 2 3 4  Erick Gutiérrez Transfermarkt-sivustolla (englanniksi)

Meksikon joukkue – Jalkapallon MM-kilpailut 2018
1 Jo. Corona |
2 Ayala |
3 Salcedo |
4 Márquez |
5 Gutiérrez |
6 J. dos Santos |
7 Layún |
8 Fabián |
9 Jiménez |
10 G. dos Santos |
11 Vela |
12 Talavera |
13 Ochoa |
14 Hernández |
15 Moreno |
16 Herrera |
17 Je. Corona |
18 Guardado |
19 Peralta |
20 Aquino |
21 Álvarez |
22 Lozano |
23 Gallardo |
Valmentaja Osorio
Metallista valmistettuja putkia.
**Putki** on pitkänomainen, poikkileikkaukseltaan tavallisimmin pyöreä, yleensä muovista tai metallista valmistettu ontto esine. Putkia tarvitaan niin rakennusteollisuudessa kuin lääketeollisuudessakin. Matematiikassa putki on kappaleena lieriö. Putkien halkaisijat ja pituudet vaihtelevat.

Käyttökohteet
-------------

LVI-tekniikassa putkia käytetään erityisesti vesijohtoina, viemäreinä ja kaukolämmitykseen. Putkia käytetään myös lattialämmityksessä tai lämpöpattereiden välillä veden kuljettamiseen. Putkia käytetään kantavina rakenteina erityisesti halleissa. Lisäksi putki voi toimia esimerkiksi pöydän jalkana. Putkia käytetään myös öljyn, maakaasun ja ammoniakin kuljettamiseen pitkilläkin etäisyyksillä, joten putkikuljetus on yksi liikennemuodoista.

Valmistusmateriaalit
--------------------

Putkia valmistetaan lukemattomista eri materiaaleista. Yleisiä putkien materiaaleja ovat useat metallit ja muovit. Näistä esimerkkeinä ovat teräsputket, kupariputket, alumiiniputket, PVC-putket ja lasikuituputket. Lisäksi putkia valmistetaan betonista. Nykyään muoviputkia suositaan vesijohtoina ja viemäriputkina. Historiassa on käytetty puuta ja lyijyä putkien valmistamiseen, mutta ne ovat väistyneet parempien materiaalien tieltä.
*Erigone*, Charles André van Loo (1747).
**Erigone** oli kreikkalaisessa mytologiassa kahden eri naishahmon nimi.

Erigone, Ikarioksen tytär
-------------------------

**Erigone** oli Ikarioksen, jonka luona Dionysos vieraili Ateenassa, tytär[1]. Hänen isänsä sai vieraaltaan lahjaksi vieraanvaraisuudestaan viiniköynnöksen ja taidon valmistaa viiniä[2]. Hän halusi esitellä uuden juomaan naapureilleen, mutta kun hän antoi eräiden paimenien maistaa sitä, nämä runsaan juomisen tuloksena juopuivat, ja luullen Ikarioksen myrkyttäneen heidät, tappoivat tappoivat tämän[2][3]. Päivän taas valjettua ja paimenten selvittyä he ymmärsivät asioiden laidan ja hautasivat ruumiin. Erigone huolestui isästään, kun tämä ei palannutkaan metsästämästä, ja lopulta lähti etsimään tätä koiransa Mairan avulla. Löydettyään isänsä ruumiin hän suruissaan tämän kohtalosta hirttäytyi[1]. Hänen koiransakin kerrotaan tämän jälkeen surmanneen itsensä hukuttautumalla kaivoon[4].

Rangaistukseksi tästä Dionysos sai ateenalaisten tyttäret vimmaan käyttäytyä samalla tavoin; kerrotaan, että Erigone olisi itse rukoillut näille samaa kohtaloa kuin itselleen ennen kuin hän surmasi itsensä[4]. Kun nämä tiedustelivat Apollonilta itsemurhien syytä, he saivat vastaukseksi piittaamattomuutensa Ikarioksen ja Erigonen kohtalosta. Näin sai alkunsa vuosittainen juhla, jossa puihin ripustettiin hirtettyjä nukkeja ja annettiin juomauhreja näiden kahden muistolle[3].

Dionysoksen tai Zeuksen kerrotaan nostaneen Erigonen taivaalle Neitsyen tähdistöksi[5][6] ja hänen koiransa Mairan Ison koiran tähdistöksi[7].

Erigone, Agamemnonin puoliso
----------------------------

**Erigone** oli Aigisthoksen ja Klytaimestran tytär ja Agamemnonin puoliso. Oresteen, velipuolensa, kanssa hän sai pojan, joka sai nimen Penthilos[8].

Lähteet
-------

1. 1 2  Apollodoros, *Bibliotheke* ('Kirjasto') 3.14.7 (engl. käännös)
2. 1 2  Plutarkhos, *Moralia* iv.9 (engl. käännös)
3. 1 2  Hyginus, *Fabulae* cxxx (engl. käännös)
4. 1 2  Hyginus, *Astronomica* ii.4 (engl. käännös)
5. ↑  Hyginus, *Astronomica* ii.25 (engl. käännös)
6. ↑  Hyginus, *Fabulae* ccxxiv (engl. käännös)
7. ↑  Hyginus, *Astronomica* ii.35 (engl. käännös)
8. ↑  Pausanias: *Periegesis tes Hellados* ('Kreikan kuvaus') 2.18.6 (engl. käännös)
**Taunus** on vuoristo Hessenissä Saksassa. Se sijaitsee Frankfurtista pohjoiseen. Sitä pidetään *Rheinisches Schiefergebirge* -vuoristoalueen osana.

Taunus on vuoristoksi varsin matala. Sen korkein kohta on 878 metriin kohoava *Großer Feldberg*. Muita korkeita kohtia ovat mm. *Kleiner Feldberg* (825 m) ja *Altkönig* (798 m). Vuoristo on varsin metsäinen. Taunus on tunnettu geotermisistä ja mineraalivesilähteistään, ja sen varrella sijaitseekin lukuisia kylpyläkaupunkeja. Taunus rajoittuu Rein-, Main- ja Lahnjokiin.

Taunus jakaantuu maantieteellisesti, ekologisesti ja geologisesti kolmeen osaan. *Vortaunus* sijaitsee vuoriston eteläosassa lähellä Frankfurtin ja Wiesbadenin kaupunkeja. *Hoher Taunus* sijaitsee vuoriston keskivaiheilla ja siellä sijaitsevat korkeimmat vuoret. *Hintertaunus* muodostaa vuoriston pohjoisosan ja on osista suurin.

Aiheeseen liittyvää
-------------------

Ford-yhtiön vuosina 1939–1994 valmistama automalli Ford Taunus oli nimetty vuoriston mukaan .

Lähteet
-------

1. ↑  Universal Lexicon: Rheinisches Schiefergebirge
2. ↑  Britannica: Taunus
3. ↑  Geocaching: Taunus
4. ↑  Auto Bild: Ford Taunus Typ TC wird 40 Jahre - Beliebte Supernase mit Knudsen-Genen  (Arkistoitu – Internet Archive) (saksaksi)

Aiheesta muualla
----------------

* Kuvia tai muita tiedostoja aiheesta **Taunus** Wikimedia Commonsissa
**Jigi** on silikonista valmistettu matoa, toukkaa tai kalaa muistuttava viehe. Jigiin kiinnitetään paino, jonka ansiosta jigi uppoaa etuosa edellä. Jigiä pyritään pomputtelemaan pohjassa tai pohjan lähellä. Myös pilkkimisessä voidaan käyttää jigiä. Jigikalastuksessa käytetään yleensä jäykähköjä vapoja ja punottua siimaa. Yleisimmät jigityypit ovat toukka-, mato- ja kalajigi.

Kalastaminen jigillä
--------------------

Jigillä kalastetaan tyypillisesti niin, että jigin annetaan upota pohjaan, jolloin huomataan siiman veltostuminen. Tämän jälkeen tehdään vavalla nykäisy ja kelataan löysät pois, mitä jatketaan siihen asti kunnes siima on kelautunut kokonaan takaisin kelalle. Toinen tapa nostaa viehe pohjasta on tehdä yhdestä viiteen nopeaa kammenpyöräytystä vavan ollessa koko ajan siiman suuntaisena. Tämän tekniikan etu on siinä, että vastaisku saadaan tehtyä heti ja nopeasti, koska vapa on jo valmiiksi alhaalla. Vastaiskun ei tarvitse olla pitkä, kunhan se on hyvin nopea. Jigissä on useimmiten vain yksi koukku, ja nopealla vastaiskulla saadaan maksimoitua koukun tarttuminen. Kala nappaa vieheeseen useimmiten vieheen ollessa laskeutumassa takaisin pohjaa kohti noston jälkeen. 

jigi
Jigiä voidaan käyttää myös pilkin tavoin. Ankkuroidusta tai hitaasti virran tai tuulen mukana ajelehtivasta veneestä pilkkien pystyy tavoittamaan kivien koloissa lymyävät kalat, joita ei kevyemmillä vieheillä pysty tavoittamaan. Liikkuvasta veneestä pilkkiminen ei kuitenkaan ole jokaisenoikeus, vaan se rinnastetaan vetouisteluun. Jäältä pilkkiessä jigi on usein tasapainopilkin kaltainen, jolloin jigi nykäisyn yhteydessä ui sivusuunnassa ja houkuttelee kaloja laajemmalta alueelta kuin paikallaan pomppiva viehe.

Jigillä voidaan saada melkein jokaista Suomessa esiintyvää kalaa. Tavallisimpia saaliskaloja ovat ahven, kuha ja hauki.

Vieheet

|  |  |
| --- | --- |
| Uistimet | Jigi | 
Lippauistin | 
Ruohosuojattu lippauistin | 
Lusikkauistin | 
Ruohosuojattu lusikkauistin | 
Vaappu-uistin | 
Jerkkaus |  |
| Perhosyötti |  |  |
| Pilkkiminen | Pystypilkki | 
Tasapainopilkki | 
Mormuska | 
Madepilkki |  |
Udo Ulfkotte
**Udo Ulfkotte** (20. tammikuuta 1960 – 13. tammikuuta 2017) oli saksalainen toimittaja, joka esitti väitteen, että kaikkien toimittajien ja johtavien uutislehtien julkaiseman materiaalin alkuperänä ovat CIA, muut läntiset tiedustelupalvelut ja propagandajärjestöt. Hän oli päivälehti Frankfurter Allgemeine Zeitungin apulaispäätoimittaja aina vuoteen 2003. Vuodesta 1997 alkaen hän ehti julkaista tusinan kirjoja populistisista aiheista ennen kuolemaansa.

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Israel
* Yhdysvallat
* Latvia
* Tšekki
* Alankomaat
* Puola

 |
|  |
| Henkilöt | 
* Deutsche Biographie

 |
|  |
| Muut | 
* IdRef

 |

 |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Udo Ulfkotte
**Udsu järv** (myös *Uutsu järv, Linsi järv ja Kokajärv*) on Virossa Valgamaalla Tõrvan kunnassa sijaitseva järvi.

Maantietoa
----------

Sakalan ylängöllä sijaitsevan järven pinta-ala on 6,5 hehtaaria ja se on 500 metriä pitkä ja 150 metriä leveä. Vedenpinnan korkeus on keskimäärin 76,0 metriä mpy. Järven suurin syvyys 30,2 metriä. Järven rantaviivan pituus on 1,2 kilometriä ja sen metsäiset rannat ovat jyrkkiä. Rannat nousevat vedenpinnasta 10–20 metriä ja ne ovat hiekkaa tai savea. Rannassa järven pohja on hiekkaista tai soraa, mutta paikoin se on mudan peitossa. .

Järven luokittelu ja ekologia
-----------------------------

Järvi on Vesipolitiikan puitedirektiivin (VPD) (vir. *Veepoliitika Raamdirektiivi, (VRD)*) luokituksen (VRD 5) mukaan veden kovuuden osalta pehmeävetinen järvi, jonka vedenväri on vaalea (vir. *pehme- ja heledaveeline järv*).

Järvi luokitellaan limnologisesti oligotrofiseksi järveksi, jolla tarkoitetaan ravinnetasoltaan karua järveä (vir. *oligotroofne tai vähetoiteline*, OL). Silloin järven vedessä on vähän ravinteita ja siksi vedessä elävien bakteerien ja levien yhteinen biomassa jää myös pieneksi. Koko ravintoketju, joka on riippuvainen järven perustuotannon tarjonnasta, kärsii ravinnon vähyydestä ja silloin hyönteisten ja kalojen sekä laji- että yksilömäärät jäävät vähäisiksi.

Vuonna 1973 veden näkösyvyys oli 4,0 metriä. Vesi oli lämpötilakerrostunut niin, että alusvesi oli hapetonta.

Luontoarvoja
------------

Järvessä elää runsaana ahven ja särki, mutta siinä esiintyvät myös lahna, hauki, ruutana ja suutari.

Katso myös
----------

* Luettelo Viron syvimmistä järvistä

* Koorküla luonnonsuojelualueen näkymiä järvelläKoorküla luonnonsuojelualueen näkymiä järvellä

Lähteet
-------

1. ↑  *Estonian Environmental Register*View and modify data on Wikidata. Tieto on haettu Wikidatasta.
2. 1 2 3 4  Mäemets, Aare: Eesti NSV järved ja nende kaitse (Arkistoitu – Internet Archive), kalakoht.et, 1977, viitattu 19.4.2017
3. 1 2 3 4 5  Tamre, Ruta (toim.): *Eesti järvede nimestik*. Tallinna, Viro: Keskkonnaministeeriumi Info- ja Tehnokeskus, 2006. ISBN 978-9985-881-40-8. Teoksen verkkoversio (PDF) (viitattu 31.3.2017). (viroksi) (Arkistoitu – Internet Archive)
4. 1 2  Keskkonnaregister: Udsu järv (vee2117700) *Keskonnainfo*. Tallinna, Viro:  Keskkonnaministeerium. Viitattu 31.3.2017. (viroksi)
**Tauno Kustaa Juhani Virtanen** (1. lokakuuta 1931 Huittinen – 6. elokuuta 2000 Turku) oli suomalainen yritysjohtaja, joka sai kauppaneuvoksen arvonimen.

Virtasen vanhemmat olivat kauppias Kustaa Evert Virtanen ja Anni Helena Maunula ja puoliso 1956–1980 talousopettaja Liisa Orvokki Jyrämä. Virtanen tuli ylioppilaaksi Lauttakylän yhteiskoulusta 1951 ja valmistui ekonomiksi Helsingin kauppakorkeakoulusta 1955. Hän oli Keskon Turun konttorin rautaosaston myyjä 1955–1957, apulaisosastonhoitaja 1958–1961, osastonhoitaja ja konttorin apulaisjohtaja 1962–1964, Otra Oy:n kaupallinen johtaja Tampereella 1964–1965 ja toimitusjohtaja 1965–1967, Keskon Porin konttorin johtaja 1968–1969, Turun konttorin johtaja 1969–1983 ja Keskometalli Oy:n toimitusjohtaja 1983–1991. Virtasella oli myös useita liike-elämän ja muita luottamustehtäviä. Sotilasarvoltaan hän oli reservin yliluutnantti. Virtanen sai kauppaneuvoksen arvonimen 1983.

Lähteet
-------

1. 1 2  Hoffman, Kai: Kauppaneuvos Tauno Virtanen (1931–2000). *Suomen talouselämän vaikuttajat* -verkkojulkaisu (maksullinen). 5.9.2011. Suomalaisen Kirjallisuuden Seura. Viitattu 12.12.2022.
2. 1 2  Tauno Virtanen *Biografiasampo*. Viitattu 12.12.2022.
**Jihlava** Cs-Jihlava.ogg kuuntele ääntämys**(ohje)** (saks. *Iglau*) on kaupunki Tšekissä. Jihlava-joen (saks. *Igel*) rannalla sijaitseva kaupunki on Vysočinan läänin keskus. Jihlavassa asui vuoden 2020 arvion mukaan 51 216 asukasta.

Kaupunki sijaitsee Määrin ja Böömin historiallisella rajalla. Kaupungin historia onkin useiden eri vallanpitäjien värittämä: eri aikakausina kaupunkia ovat pitäneet vallassaan niin Ruotsi, Baijeri, Preussi kuin Saksakin.

1200-luvulla Jihlavassa kaivettiin hopeaa. Se on Tšekin vanhin kaivoskaupunki. 1600-luvulle tultaessa kangaskauppa oli noussut tärkeäksi elinkeinoksi. 1800-luvulla kaupunkiin perustettiin tupakkatehdas ja myöhemmin Jihlavaan kehittyi ajoneuvoteollisuutta.

Vuoteen 1945 Jihlava oli Tšekkoslovakian toiseksi suurin saksankielisen väestön keskittymä. Muutamia viikkoja ennen toisen maailmansodan loppua kaupungin saksalaisväestö karkotettiin ja arvioiden mukaan satoja ihmisiä kuoli häädön yhteydessä.

Kaupunki tunnetaan myös itävaltalaisen säveltäjä Gustav Mahlerin lapsuuden kotikaupunkina. Mahlerin vanhemmat ja sisarukset on haudattu kaupungin juutalaiselle hautausmaalle.

Lähteet
-------

1. 1 2  Juhlava Encyclopaedia Britannica. Viitattu 17.10.2020. (englanniksi)
2. 1 2 3  Jihlava *Czech Republik 101*. Viitattu 17.10.2020. (englanniksi)
3. 1 2 3  Jihlava *all-czech.com*. Viitattu 17.10.2020. (englanniksi)
4. ↑  Jihlava *citypopulation.de*. Viitattu 17.10.2020. (englanniksi)

Aiheesta muualla
----------------

* Kuvia tai muita tiedostoja aiheesta **Jihlava** Wikimedia Commonsissa

* Jihlavan viralliset verkkosivut (tšekiksi, englanniksi, saksaksi)
***Tulku* Jigme Chhoeda** (s. 22. elokuuta 1955) on bhutanilainen munkki ja maan nykyinen Je Khenpo eli pääapotti. Järjestyksessään hän on 70. Je Khenpo. Chhoeda on toiminut virassaan myös pisimpään sitten sen perustamisen 1600-luvun puolessa välissä.

Varhainen elämä ja yksityiselämä
--------------------------------

Chhoeda syntyi 22. elokuuta 1955. Hänen vanhempansa olivat Rigzin Dorji ja Kunzang Choden.

Vuonna 1958 merkittävä bhutanilainen lama Sonam Jampo tunnisti 3-vuotiaan Chhoedan useiden aikaisempien buddhalaisten merkittävien opettajien reinkarnaatioksi.

Chhoedaa pidetään arvostettuna runoilijana ja laulunkirjoittajana. Näiden aiheet ovat suurimmaksi osaksi uskonnollisia.

Ura munkkina
------------

Ollessaan 8-vuotias Chhoeda aloitti noviisimunkkina.

Chhoedasta tuli Je Khenpo 27. huhtikuuta 1996. Hän oli tuolloin 41-vuotias ja historian nuorin Je Khenpo.

Je Khenpona toimiessaan Chhoeda on mm. kieltänyt munkkeja ottamasta vastaan rahalahjoituksia kaikkein köyhimmiltä. Lisäksi hänen aloitteestaan Bhutan kielsi lihan myymisen pyhäpäivinä.

Chhoeda on tehnyt näkyvästi hyväntekeväisyyttä: vuonna 2018 hän lahjoitti seitsemän ambulanssiyksikköä eripuolille maata. Koronapandemian aikana Chhoeda aloitti *Our Gyenkhu* -nimisen projektin, jolla pyrittiin kannustamaan koko väestöä estämään pandemian eteneminen. Projektiin osallistuivat bhutanilaiset julkisuuden henkilöt ja maan terveysministeriö.

Kunnianosoituksia
-----------------

* Lohikäärmekuninkaan ritarikunta (Bhutan, 2018)

Je Khenpoksi noustuaan Chhoeda sai myös käyttää sahraminkeltaista kabney-huivia, jota saa hänen lisäkseen käyttää ainoastaan Bhutanin kuningas.

Lähteet
-------

1. 1 2  His Holiness Trulku Jigme Chhoeda *Kuensel Online*. Viitattu 27.6.2021. (englanniksi)
2. 1 2 3 4  Bhutan commemorates the Silver Jubilee of His Holiness the Je Khenpo *Kuensel Online*. Viitattu 27.6.2021.
3. 1 2  His Holiness Trulku Jigme Choedra, the 70th Je Khenpo of Bhutan *buddhistaegyhaz.hu*. Viitattu 27.6.2021. (englanniksi)
4. ↑  His Holiness the Je Khenpo donates ambulances  2018. Ministry of Health. Viitattu 27.6.2021. (englanniksi)
5. ↑  Update: "Our Gyenkhu"  2020. Ministry of Health. Viitattu 8.10.2022. (englanniksi)
6. ↑  HH the Je Khenpo conferred Ngadag Pel gi Khorlo *Kuensel Online*. Viitattu 27.6.2021.
7. ↑  The different types of ceremonial scarves in Bhutan *dailybhutan.com*.  18.12.2020. Viitattu 8.10.2022. (englanniksi)
**Joseph "Jijé" Gillain** (13. tammikuuta 1914 – 19. kesäkuuta 1980) oli belgialainen sarjakuvataiteilija.

Jijé opiskeli laajalti (puutöitä, piirtämistä ja maalausta) ennen kuin 1936 loi ensimmäisen sarjakuvahahmonsa, *Jojo*. Sitä seurasi pian toinen sarja *Blondin et Cirage*.

Vuonna 1939 hän alkoi työskennellä uudessa Spirou-sarjakuvalehdessä. Koska lehti ei toisen maailmansodan aikana voinut ottaa vastaan sarjoja ulkomailta, hän piirsi suuren osan sarjoista itse. Hän otti vastuulleen lehden pääsarjan "Spiroun" (suom. Piko), jota aiemmin oli piirtänyt ranskalainen Rob-Vel, loi oman sarjan *Jean Valhardi* ja keksi jatkoa amerikkalaisille sarjakuville.

Sodan jälkeen hän antoi sarjansa nuoremmille taiteilijoille: André Franquin sai Pikon ja Fantasion, René Follet & Eddy Paape Jean Valhardin ja Victor Hubinon Blondin et Ciragen. 

1950-luvulla Jijé aloitti uuden villin lännen -sarjan Jerry Spring. Siitä julkaistiin suomeksi tarinat *Kaksintaistelu* ja *Montanan villihevoset* Ruudussa vuosina 1973–1974. 1960-luvun puolivälissä hän alkoi piirtää Albert Uderzon Haikaralaivuetta, jota on julkaistu suomeksi Zoom-sarjakuvalehdessä, Super S- sarjakuvalehdessä sekä albumeina.

Lähteet
-------

1. ↑  Kimmo\_Lakoma: Ruutu/Non Stop - sisällysluettelo *sarjakuvat.eurocomics.info*. Viitattu 17.7.2018.


|  |  |  |
| --- | --- | --- |
| Edeltäjä:**Rob-Vel** | **Pikon ja Fantasion tekijä**1943–1946 | Seuraaja:**André Franquin** |

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
	+ 2
* WorldCat
	+ 2

 |
|  |
| Kansalliset | 
* Espanja
* Ranska
* BnF data
* Katalonia
* Saksa
* Italia
* Belgia
* Yhdysvallat
* Ruotsi
* Tšekki
	+ 2
* Alankomaat

 |
|  |
| Taiteenala | 
* RKD Artists

 |
|  |
| Muut | 
* Europeana
* IdRef

 |

 |
**Psalm 9** (1984) on chicagolaisen Trouble-yhtyeen esikoisalbumi. Sitä pidetään yhtenä doom metalin klassikoista. Yhtye oli juuri päässyt Metal Blade Records -levy-yhtiölle. Alun perin albumi oli nimilevy, mutta sitä alettiin kutsua kuuluisan toiseksi viimeisen kappaleen mukaan nimellä "Psalm 9". Siinä lainataan psalmia 9: "The lord will be a refuge for the oppressed, a refuge in times of trouble" (suom. "Herra on sorrettujen turva, hän on suoja ahdingon aikana"). Myöhemmissä painoksissa *Psalm 9* lisättiin kanteen. *Psalm 9:n* tyylissä yhdistyvät 1960–1970-lukujen rock ja Black Sabbathin kaltainen hitaampi heavy metal. Albumin tunnelma on painostava ja äänimaailma raskas. Sanoituksissaan Eric Wagner käsittelee kristinuskon lisäksi kantaa ottavasti sellaisia aiheita kuin sotaa kappaleessa "Bastards Will Pay". *Tales of Brave Ulysses* on cover Cream-yhtyeen kappaleesta, jonka on kirjoittanut Eric Clapton.

Kappaleet
---------

1. The Tempter – 6.36
2. Assassin – 3.13
3. Victim of the Insane – 5.09
4. Revelation (Life or Death) – 5.05
5. Bastards Will Pay – 3.44
6. The Fall of Lucifer – 5.43
7. Endtime – 4.56
8. Psalm 9 – 4.48
9. Tales of Brave Ulysses – 4.00

Kokoonpano
----------

* Eric Wagner – ­laulu
* Rick Wartell –­ kitara
* Bruce Franklin –­ kitara
* Sean McAllister –­ basso
* Jeff Olson – rummut

Arviot
------

* Allmusic: 4.5/5 tähteä

Lähteet
-------

1. ↑  Raamattu.fi
2. ↑  → The Music
3. ↑  Spotify: Trouble – Psalm 9 (Remastered 2020) *open.spotify.com*. Viitattu 22.11.2022.
4. ↑  Allmusic
Tetraedrin sisään piirretty, tahkojen keskipisteet yhdistämällä saatu toinen tetraedri

|  |
| --- |
| Osa artikkelisarjaa**Geometria** |
|  |
| **Tasogeometria**
Piste
Suora
Käyrä
Taso
Pinta
Pinta-ala
Pituus
Kulma
Trigonometria
Ympyrä
Ellipsi
Monikulmio
Kolmio
Nelikulmio
Suorakulmio
Neliö
Suunnikas
Neljäkäs
Puolisuunnikas
**Avaruusgeometria**
Tilavuus
Avaruuskappale
Pallo
Kartio
Lieriö
Särmiö
Suuntaissärmiö
Suorakulmainen särmiö
Säännöllinen monitahokas
Platonin kappale
Tetraedri
Heksaedri eli kuutio
Oktaedri
Dodekaedri
Ikosaedri
Keplerin–Poinsot'n kappale
**Euklidinen geometria**
Paralleeliaksiooma
**Epäeuklidinen geometria**
Hyperbolinen geometria
Elliptinen geometria
**Analyyttinen geometria** |

**Tetraedri** eli **nelitahokas** on monitahokas, jossa on neljä tahkoa. Tahkot ovat kolmioita. 

Tetraedri on myös kolmiulotteinen simpleksi. (Yksiulotteinen simpleksi on jana, ja kaksiulotteinen simpleksi on kolmio). Simpleksit ovat tärkeitä algebrallisessa topologiassa.

Säännöllinen tetraedri
----------------------

Tetraedri on *säännöllinen*, jos sen kaikki särmät ovat yhtä pitkiä. Tällöin tahkot ovat tasasivuisia kolmioita. Tetraedri on yksinkertaisin viidestä mahdollisesta säännöllisestä monitahokkaasta. Jos särmän pituus on d, niin tetraedrin tilavuus V ja tahkojen yhteispinta-ala A ovat

{\displaystyle V={\frac {\sqrt {2}}{12}}d^{3}} ja {\displaystyle A={\sqrt {3}}d^{2}}.
Säännöllisen tetraedrin särmän pituus voidaan laskea tilavuudesta lähtien soveltamalla kaavaa 

{\displaystyle {\sqrt[{3}]{\frac {12V}{\sqrt {2}}}}=d.}
Jos säännöllisen tetraedrin tahkojen keskipisteet yhdistää, syntyy uusi säännöllinen tetraedri. Se on siis itsensä duaalikappale.

Säännöllistä tetraedriä käytetään useissa roolipeleissä noppana. Silloin sitä voi kutsua myös nimellä d4, joka tarkoittaa, että siinä on neljä tahkoa.

Katso myös
----------

* Bangin lause

Lähteet
-------

1. ↑  Thompson, Jan & Martinsson, Thomas: *Matematiikan käsikirja*, s. 314–316. Helsinki: Tammi, 1994. ISBN 951-31-0471-0.

Kirjallisuutta
--------------

* Thompson, Jan & Martinsson, Thomas: *Matematiikan käsikirja*. Helsinki: Tammi, 1994. ISBN 951-31-0471-0.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Tetraedri**.
* MathWorld. Tetrahedron
**Kärinki** on järvi Ruokolahden keskustaajaman itäpuolella Etelä-Karjalassa. Sen pinta-ala on viisi neliökilometriä. Noin 16 hehtaaria Käringin kaakkoisosasta sijaitsee Imatran alueella.

Maantiede
---------

Käringin pituus kaakosta luoteeseen on 4,2 kilometriä. Otrasaari, Selkäsaari ja Vihtniemi erottavat järven koillisosaa pääaltaasta. Järven syvin kohta, 26 metriä, sijaitsee pääaltaan kaakkoisosassa, myös järven keskivaiheilla on laaja 20–25 metriä syvä alue. Kärinki madaltuu luodetta kohden. Järven koillisosa on myös melko matalaa, koillisimmassa osassa sijaitsee Haudanlahti, jonka syvin kohta on 8,6 metriä.

Käringissä sijaitsee 23 saarta, joista 4 on alle aarin laajuisia ja 4 yli hehtaarin laajuisia. Järven pohjoisosassa sijaitsee usean hehtaarin laajuinen Viramosaari, myös Otrasaari, Selkäsaari ja Heinärikkilänsaari ovat verraten laajoja. Pääaltaan luoteisosassa on lukuisia pieniä saaria ja luotoja.

Käringin länsirannalla on taajama-asutusta, pohjoisrannalla on pieniä peltoaukeita. Itäiset ja eteläiset rannat ovat pientalojen täplittämää metsämaata. Vihtniemen korkeustaso on enimmillään noin 130 metriä merenpinnan yläpuolella, eli noin 45 metriä Käringin pinnan yläpuolella.

Kärinkiin virtaa useita laskuojia. Pieni-Kärinki (86,1 metriä mpy) sijaitsee Käringin koillispuolella, järviä yhdistää noin 250 metriä pitkä vesiväylä. Käringin itäpuolella sijaitsee Koholanlampi (98,0 metriä mpy) ja pohjoispuolella Särkijärvi (87,1 metriä mpy) sekä Jouhtjärvi (88,4 metriä mpy). Käringin länsikolkasta lähtee laskuoja Haapaveden Pappilanlahteen (75,7 metriä mpy).

Käringin vesitilavuus on 39 040 000 kuutiometriä.

Kärinki (04.119.1.001) kuuluu Käringin valuma-alueeseen (04.119), joka on kolmannen jakovaiheen vesistö Vuoksen päävesistössä (04). Toinen jakovaihe on Ala-Saimaan alue (04.11) ja ensimmäinen Suur-Saimaan alue (04.1). Kärinki on laajin Käringin valuma-alueen 16:sta vähintään hehtaarin laajuisesta vakavedestä. Sitä seuraavat Jouhtjärvi, Pieni-Kärinki, Kivijärvi ja Narsakkalampi.

Lähteet
-------

1. 1 2 3 4 5 6  Kärinki, vakavesi, Ruokolahti
2. 1 2 3 4 5 6 7  Ympäristö.fi : Ympäristötiedon hallintajärjestelmä Hertta Ympäristötiedon hallintajärjestelmä Hertta. Viitattu 18.8.2021.
3. 1 2 3  Kärinki Järviwikissä. Viitattu 18.8.2021.
4. ↑  Käringin valuma-alue (04.119) Järviwikissä. Viitattu 18.8.2021.
**Udo Günther Quellmalz** (s. 8. maaliskuuta 1967 Leipzig, Saksan demokraattinen tasavalta) on saksalainen judon olympiavoittaja ja maailmanmestari, joka uransa aikana edusti myös DDR:ää.

Quellmalz voitti olympiakultaa 65 kg:n painoluokassa Atlantassa 1996 kukistettuaan loppuottelussa japanilaisen Yukimasa Nakamuran. Hän sai samassa sarjassa pronssia Barcelonassa 1992.

Quellmalz vei 65-kiloisten maailmanmestaruuden Barcelonassa 1991 voitettuaan finaalissa japanilaisen Masahiko Okuman, ja Chibassa 1995, jolloin voitti loppuottelussa Yukimasa Nakamuran. Hän sai 65 kg:n sarjassa MM-hopeaa Belgradissa 1989 ja pronssia Hamiltonissa 1993.

Quellmalz saavutti EM-kilpailujen 65 kg:n painoluokassa hopeaa Frankfurtissa 1990 sekä pronssia Pamplonassa 1988 ja Ateenassa 1993. Hän sai EM-joukkuekilpailussa hopeaa 1992.

Quellmalz sai junioreiden EM-kilpailuissa 65 kg:n sarjassa kultaa 1984 ja pronssia 1986. Hän saavutti maailmancupeissa ja Continental Open -kilpailuissa neljä turnausvoittoa, yhden kakkossijan ja neljä kolmossijaa.

Aktiiviuransa jälkeen hän on toiminut johtotehtävissä Britannian judoliitossa sekä valmentanut judokoita Itävallassa ja Qatarissa..

Lähteet
-------

1. ↑  Udo Quellmalz *sports-reference.com*.  Arkistoitu 12.8.2011. Viitattu 9.7.2015. (englanniksi)
2. 1 2 3 4 5 6  Udo Quellmalz - Judoka *judoinside.com*. Viitattu 9.7.2015. (englanniksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Yhdysvallat

 |

 |
**Udraw Studio** on Pipeworksin kehittämä ja THQ:n julkaisema taidepeli. Pelin pelaamiseen tarvitaan Udraw-piirustuslautaa, joka julkaistiin Pohjois-Amerikassa marraskuussa 2010 ja muualla maailmassa alkuvuodesta 2011. Udraw Studiossa ei ole erillisiä tarinatiloja, vaan peli on suunniteltu vapaaseen taideteosten suunnitteluun.

Moodit ja sisältö
-----------------

### Paint-moodi (Paint mode)

Painting-moodissa voi maalata omia maalauksia. Ennen maalaamista täytyy valita kangas ja paikka. Kun pelaaja maalaa, hän voi käyttää useita värejä ja muokata maalauksen kokoa. Pelaaja voi myös laittaa postimerkkejä maalauksiinsa ja vaihtaa niiden väriä.

Kun pelaaja on saanut valmiiksi oman taideteoksensa, hän voi tallentaa sen piirustuslaudassa olevaan galleriaan tai ottaa siitä valokuvan.

### Värityskirja (Coloring Book)

Värityskirja-moodissa voi harjoitella värittämistä. Ennen värittämistä täytyy valita värisivun laji, ja sen jälkeen haluttu värityssivu. Värityskirja-moodissa työkalut ovat samat kuin Paint-moodissa ja väritetyt teokset voi tallentaa galleriaan.

Vastaanotto
-----------

Peli sai ristiriitaisen vastaanoton, sillä GameRankingsin neljän arvostelijan antamaksi keskiarvosanaksi muodostui 66,50%, joka muodostui Cubed3:n pisteistä 7/10, Games Mater UK:n 71/100, Ngamer UK:n 65/100 ja Nintendo World Reportin 6/10. Christopher Healy suoritti pelin arvostelun Common Sense Mediassa ja antoi sille neljä tähteä viidestä ja ikäsuosituksen 6+.

Lähteet
-------

1. ↑  GameRankings: Udraw *gamerankings.com*. Viitattu 5.5.2014..
2. ↑  Nintendo World Report - Udraw Studio *nintendoworldreport.com*. Viitattu 5.5.2014..
3. ↑  Commonsensemedia.org: Udraw Studio *commonsensemedia.org*. Viitattu 5.5.2014..

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:uDraw Studio
**Udoralaiset** eli **Udoran komit** (komiksi удорасаяс, *udorasajas*, ven. удорцы, *udortsy*; удорские коми, *udorskije komi*) ovat komisyrjäänien alueellinen kansatieteelinen ryhmä. He asuvat Mezenin ja sen sivujoen Vaškan yläjuoksuilla Komin tasavallan Udoran piirissä.

Komeja muutti Vaška- ja Pinega-jokien varsille 1200–1300-luvuilla ja Mezenin yläjuoksulle 1500-luvun alusta lähtien. Vaškalle muutto tapahtui Vytšegdan alajuoksulta ja Mezenille Vym-joen varrelta. Vaškan ja Pinegan seuduilla komeihin sekoittui itämerensuomalaisia tapaileentakaisia tšuudeja ja vepsäläisiä. Näiden kontaktien ja Pinegalta tapahtuneen paluumuuton seurauksena Vaška-joelle muodostui erityinen komiryhmä. Mezenin yläjuoksun ryhmä syntyi venäläisten ja nenetsien sulautuessa komisiirtolaisiin. Vaškalta Mezenille 1600–1700-luvuilla tapahtuneen muuton seurauksena ryhmät lähentyivät toisiaan ja 1800-lukuun mennessä muodostui yhtenäinen Udoran komien ryhmä.

Udoran komeilla on oma murre, jossa on huomattava määrä vepsäläisiä ja venäläisiä lainasanoja. Antropologiselle tyypille ovat ominaisia vienanmereläiset ja itäbalttilaiset piirteet. Tärkeimpiä elinkeinoja olivat 1800-luvun puoliväliin saakka metsästys ja kalastus. Maanviljelyn ja karjanhoidon sekä metsänhakkuun ja muiden kausitöiden merkitys lisääntyi 1900-luvun alkuun tultaessa. Vähäisessä määrässä harjoitettiin myös poronhoitoa.

Udoralaisten perinteisissä asumuksissa, vaatetuksessa, ruokakulttuurissa ja häätavoissa on piirteitä, jotka erottavat heidät muista komeista. Käsityötaiteelle ominainen piirre on Mezenin venäläisten ja komien yhteinen puunmaalausperinne.

Lähteet
-------

1. 1 2  Konakov, N.D. (sost.): *Komi-zyrjane. Istoriko-etnografitšeski spravotšnik*, s. 153. Syktyvkar: Komi knižnoje izdatelstvo, 1993. ISBN 5-7555-0440-7.
2. 1 2  *Gde ty živjoš: Gipermedia entsiklopedija (CD-rom)*. Syktyvkar: Institut jazyka, literatury i istorii Komi nautšnogo tsentra Uralskogo otdelenija RAN, Ministerstvo kultury i natsionalnoi politiki Respubliki Komi, 2006.
Matematiikassa homotopiateoriaan kuuluva **Whiteheadin lause** sanoo, että jos jatkuva kuvaus *f* topologisten avaruuksien *X* ja *Y* välillä indusoi isomorfismin kaikkien homotopiaryhmien välille, on *f* homotopiaekvivalenssi olettaen, että *X* ja *Y* ovat yhtenäisiä CW-komplekseja. Tuloksen todisti J. H. C. Whitehead ja se tarjosi perustelut CW-kompleksien hyödyllisyydelle homotopiateoriassa.

Tarkemmin sanottuna, olkoon annetut CW-kompleksit *X* ja *Y* kantapisteinään *x* ja *y* tässä järjestyksessä. Olkoon *f* jatkuva kuvaus 

*f* : *X* → *Y*,
jolle *f*(*x*) = *y*. Kun *n* ≥ 0, tarkastellaan indusoituja kuvauksia

*f*\* : π*n*(*X*,*x*) → π*n*(*Y*,*y*),
missä π*n* tarkoittaa kaikilla *n* ≥ 1 *n*:ttä homotopiaryhmää. Kun *n* = 0 tämä tarkoittaa polkukomponenttien kuvausta. Jos sekä *X* että *Y* ovat yhtenäisiä, ei kuvaus *f* anna mitään tietoa avaruuksista. Sanomme, että *f* on **heikko homotopiaekvivalenssi** jos kuvaukset *f*\* ovat kaikki bijektiivisiä. Tällöin Whiteheadin lause sanoo, että heikko topologiaekvivalenssi yhtenäisten CW-kompleksien välillä on itse asiassa homotopiaekvivalenssi.
**Jurassic Park: The Ride** on Universal Studios Hollywoodissa sijaitseva vesivuoristorata, joka perustuu Steven Spielbergin elokuvaan *Jurassic Park* ja Michael Crichtonin samannimiseen romaaniin. Rata jo itse asiassa suunniteltiin ja rakennettiin silloin kun *Jurassic Park* oli vasta tuotantovaiheessa. Se avattiin 21. kesäkuuta 1996. Samanlaiset vesivuoristoradat on sen jälkeen rakennettu kahteen muuhun huvipuistoon: Islands of Adventureen ja Universal Studios Japaniin. Samantapainen laite nimeltään Jurassic Park Rapids Adventure avattiin Universal Studios Singaporeen vuonna 2010 ja avataan pian myös Universal Studios Dubailandiin.

Varoituskyltti sisäänkäynnin edessä. Vesilaite sisältää yhden pienen pudotuksen ja viimeisen 26 metrin syöksyn lopussa.

Sulkeminen ja uudelleen avaus
-----------------------------

Universal Studios Hollywood ilmoitti 10. toukokuuta 2018, että Jurassic Park: The Ride suljetaan 3. syyskuuta 2018 yhdeksän kuukauden pituisen remontin takia, joka muuttaa vuoristoradan Jurassic World -teemaiseksi vesivuoristoradaksi. Uuden version ollaan kerrottu olevan valmis vuonna 2019, joka sisältää uudet animatronicit ja erikoistehosteet.

Kuvia
-----

* Sisäänkäynti Jurassic Parkiin, Universal Studios Hollywoodin ainoaan vesilaitteeseen.Sisäänkäynti Jurassic Parkiin, Universal Studios Hollywoodin ainoaan vesilaitteeseen.
* Jurassic Park: The Ride Universal Studios Hollywoodissa kunnostustöiden ollessa käynnissä. Laguunin vesi ja kivet on poistettu.*Jurassic Park: The Ride* Universal Studios Hollywoodissa kunnostustöiden ollessa käynnissä. Laguunin vesi ja kivet on poistettu.

* Hadrosaur cove.Hadrosaur cove.
* Laitteen huotoalue.Laitteen huotoalue.

* Kaksi ultrasaurusta joen molemmilla puolilla.Kaksi ultrasaurusta joen molemmilla puolilla.

Lähteet
-------

1. ↑  New Jurassic World ride announced for Universal Studios Hollywood in 2019, replacing Jurassic Park: The Ride  5.10.2018. Inside the Magic. Viitattu (englanniksi).
2. ↑  Universal Studios Hollywood on Twitter *Twitter*.
**Bobby Tarantino II** on yhdysvaltalaisen hip hop -artisti Logicin seitsemäs mixtape ja jatko-osa vuonna 2016 julkaistulle Bobby Tarantino -mixtapelle. Albumin julkaisi Visionary Music Group ja Def Jam 9. maaliskuuta 2018. Vähän ennen albumin julkaisua ilmestyi kolme singleä, "Overnight", "44 More" ja "Everyday".

Logic ilmoitti albumin nimen ja julkaisupäivän 7. maaliskuuta 2018 *Grandpas Spaceship* -promovideolla. Videossa esiintyvät päähahmot Rick and Morty -sarjasta, ja Justin Roiland toimi ääninäyttelijänä. Logic teki myös cameon sarjan kolmannella tuotantokaudella.

Mixtapesta 10 kappaletta pääsi Billboard 100 listalle. Logic on täten viidestoista artisti, jolla on ollut kymmenen kappaletta samanaikaisesti kyseisellä listalla. Muihin samaan kyenneisiin artisteihin kuuluu mm. J. Cole, Drake, Beyonce ja The Beatles.

Kappaleen kansikuvan on tehnyt Sam Spratt, joka on kuvittanut jokaisen Logicin albumin kannen. Kansikuva on saanut vaikutteita *Pulp Fiction* -elokuvasta, ja albumin nimi on väännös elokuvan ohjaajan nimestä.

Kappaleet
---------

1. Grandpa's Spaceship – 2.02
2. Overnight – 3.37
3. Contra – 3.37
4. BoomTrap Protocol – 3.41
5. Yuck – 2.53
6. Indica Badu – 4.20 (feat. Wiz Khalifa)
7. Midnight – 4.01
8. Warm it Up – 4.00
9. Wizard of Oz – 2.24
10. State of Emergency – 2.34 (feat. 2 Chainz)
11. Wassup – 3.39 (feat. Big Sean)
12. Everyday – 3.24 (feat. Marshmello)
13. 44 More – 3.08

Lähteet
-------

1. ↑  Genius: Logic – Bobby Tarantino II
2. ↑  YouTube: Logic – Grandpas Sapceship 7.3.2018
3. ↑
4. ↑  Genius: Bobby Tarantino II – kansikuva
Samegrelon historiallinen maakunta Georgian kartalla.
Samegreloa hallinneen Dadiani-suvun palatsi Zugdidin kaupungissa.
**Samegrelo** (georg. სამეგრელო, mingreliksi სამარგალო, *Samargalo*) eli **Mingrelia** on historiallinen alue Georgian länsiosassa Mustanmeren rannikolla. Mustanmeren lisäksi Rioni-, Tskhenistsqali- ja Engurijoet toimivat alueen luonnollisina rajoina; pohjoisessa Samegrelo rajautuu Abhasian ja Svanetiaan, etelässä Guriaan ja idässä Imeretiin. Alueen pääkaupunki on lähellä Abhasian rajaa sijaitseva Zugdidi, toinen suuri keskus on satamakaupunki Poti. Samegrelo on tunnettu muun muassa Georgian teentuotantoalueena. Nykyään siellä asuu paljon Abhasian sotaa paenneita georgialaisia pakolaisia. Se muodostaa yhdessä ylemmän Svanetian kanssa Samegrelo ja Zemo Svanetin hallintoalueen (*mkhare*).

Historia
--------

Samegrelo on saanut nimensä alueella asuvilta mingreleiltä, georgialaisten alaryhmältä. Antiikin aikaan Samegrelon aluetta hallitsivat Kolkhiin ja Egrisin valtakunnat. Alue liittyi yhdistyneeseen Georgian kuningaskuntaan 1000-luvulla ja joutui 1400-luvulla valtion hajotessa Osmanien valtakunnan vaikutuspiiriin säilyttäen kuitenkin tietynasteisen itsenäisyyden Samegrelon ruhtinaskuntana. Se joutui lopulta Venäjän hallintaan vuonna 1803, mutta pysyi Dadiani-suvun hallitsemana autonomisena ruhtinaskuntana aina vuoteen 1856 saakka. 1800-luvulla Samegrelo oli köyhää aluetta, jonka talonpojista suurin osa oli maaorjia, mutta aatelistokin oli vähävaraista. Maaorjuus lakkautettiin vuonna 1867.

Neuvostokaudella Samegrelo tuli tunnetuksi Mingrelian tapauksen myötä vuosina 1951–1953, kun Josif Stalin, itsekin alun perin georgialainen, hyökkäsi mingrelitaustaista kilpailijaansa Lavrenti Berijaa vastaan. Puhdistus päättyi ilman tärkeimpien tavoitteiden saavuttamista Stalinin kuollessa. Neuvostoaikana monet Mustanmeren rannikon kaupungit olivat suosittuja lomakohteita, mutta Neuvostoliiton hajottua alue joutui Georgian sisällissodan kouriin. Georgian ensimmäinen presidentti, Samegrelosta kotoisin ollut Zviad Gamsakhurdia, osoittautui autoritaariseksi hallitsijaksi, sai vastaansa aseellisen kapinan ja joutui lopulta pakenemaan Tšetšeniaan. Samalla Abhasian sodan vuoksi Abhasiasta pakeni satoja tuhansia georgialaisia, joista monet olivat etnisiä mingreleitä. Alueelle oli muuttanut paljon mingreleitä neuvostokaudella.

Lähteet
-------

1. 1 2  Margaret Kaeter: *The Caucasian republics*, s. 134. Infobase Publishing, 2004. ISBN 9780816052684. Teoksen verkkoversio.
2. 1 2 3  Barbara A. West: *Encyclopedia of the Peoples of Asia and Oceania, Nide 1*, s. 537. Infobase Publishing, 2009. ISBN 9780816071098. Teoksen verkkoversio.
3. ↑  Ronald Grigor Suny: *The making of the Georgian nation*, s. 64, 108, 358. Indiana University Press, 1994. ISBN 9780253209153. Teoksen verkkoversio.

Aiheesta muualla
----------------

* Kuvia tai muita tiedostoja aiheesta **Samegrelo** Wikimedia Commonsissa
**Whitney Able** (s. 6. helmikuuta 1982 Houston, Teksas) on yhdysvaltalainen näyttelijä. Hänet tunnetaan varsinkin rooleistaan elokuvissa *All the Boys Love Mandy Lane* (2006) ja *Monsters* (2010). Hänen kaksi ensimmäistä elokuvaansa olivat *Age of Kali* (2005) ja *Dead Lenny* (2006). Vuonna 2008 Able pääsi *Maxim*-lehden Hot 100 -listan 83. sijalle.

Able on asunut Espanjassa ja Meksikossa. Hän meni kesäkuussa 2010 naimisiin näyttelijäkollegansa Scoot McNairyn kanssa.

Lähteet
-------

1. ↑  Barnard, Linda: Interview: Whitney Able and Scoot McNairy *Star.com*.  12.11.2010. Viitattu 2.5.2016. (englanniksi)

Aiheesta muualla
----------------

* Whitney Able Internet Movie Databasessa. (englanniksi)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Yhdysvallat
* Alankomaat

 |
|  |
| Henkilöt | 
* Deutsche Synchronkartei
* Elonet

 |
|  |
| Muut | 
* IdRef

 |

 |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Whitney Able
Tyypillistä maisemaa Samegrelossa.
Vuoristomaisemaa ylemmän Svanetian alueella.
**Samegrelo ja Zemo Svaneti** (georg. სამეგრელო და ზემო სვანეთი) on hallintoalue (*mkhare*) Georgian länsiosassa. Alueella on noin 330 761 asukasta (2014) ja sen pinta-ala on 7 441 neliökilometriä. Samegrelo ja Zemo Svanetin pääkaupunki on Zugdidi.

Samegrelo ja Zemo Svaneti rajautuu Ratša-Letškhumi ja Kvemo Svanetiin idässä, Imeretiin kaakossa, Guriaan etelässä, Mustaanmereen lännessä, Abhasiaan luoteessa ja Venäjään (Suureen Kaukasukseen) pohjoisessa. Hallintoalue muodostuu Samegrelon eli Mingrelian ja ylemmän (*zemo*) Svanetian historiallisista alueista. Samegrelo levittäytyy Rioni-joen alangolle Mustanmeren rannalla, kun taas Svanetian alue on hyvin vuoristoinen ja sen läpi virtaa Enguri-joki. Suuri osa mingreleistä asuu Samegrelon alueella.

Samegrelo ja Zemo Svaneti jaetaan yhteen piirivapaaseen kaupunkiin\* ja kahdeksaan piirikuntaan:

| Piirikunta | Väkiluku (2014) | Pinta-ala |
| --- | --- | --- |
| Abaša | 22 341 | 321 km² |
| Khobi | 30 548 | 725 km² |
| Martvili | 33 463 | 881 km² |
| Mestia | 9 316 | 3 045 km² |
| Poti\* | 41 465 | 65,8 km² |
| Senaki | 39 652 | 521 km² |
| Tsalendžikha | 26 158 | 647 km² |
| Tškhorotsqu | 22 309 | 619 km² |
| Zugdidi | 105 509 | 682 km² |

Lähteet
-------

1. 1 2  Georgia: Administrative units GeoHive. Viitattu 12. elokuuta 2008.

Aiheesta muualla
----------------

* Kuvia tai muita tiedostoja aiheesta **Samegrelo ja Zemo Svaneti** Wikimedia Commonsissa

Georgian lippuGeorgian hallinnolliset alueet

|  |
| --- |
| **Tasavallat:** Abhasia | Adžaria |
| **Alueet:** Guria | Imereti | Kakheti | Kvemo Kartli | Mtskheta-Mtianeti | Ratša-Letškhumi ja Kvemo Svaneti | Samegrelo ja Zemo Svaneti | Samtskhe-Džavakheti | Šida Kartli |
| **Kaupunki:** Tbilisi |
Volga-Dneprin Antonov An-124 nousemassa Helsinki-Vantaan lentoasemalta.
**Volga-Dnepr Airlines** (IATA: **VI**, ICAO: **VDA**) on Uljanovskissa kotipaikkaansa pitävä venäläinen rahtilentoyhtiö, joka operoi tilauslentoja maailmanlaajuisesti. Yhtiöllä on käytössään maailman suurin Antonov An-124 -laivasto, jolla se pystyy kuljettamaan suuriakin kappaletavaroita eri puolille maailmaa. Yhtiön kotikenttänä toimii Vostotšnyin kansainvälinen lentoasema Uljanovskissa. Toinen yhtiön tärkeä solmukohta on Jemeljanovon lentoasema Krasnojarskissa. Volga-Dneprillä on tytäryhtiö AirBridgeCargo Airlines, joka vastaa säännöllisestä rahtiliikenteestä.

Tunnukset
---------

* IATA: **VI**
* ICAO: **VDA**
* Kutsukoodi: Volga-Dnepr

Laivasto
--------

Volga-Dnepr Airlinesin laivasto joulukuussa 2015:

* 10 Antonov An-124-100
* Antonov An-124-300 (40 tilauksessa)
* 5 Iljušin Il-76TD-90VD

Lähteet
-------

1. ↑  Airline Codes
2. ↑  Volga-Dnepr Fleet Details and History Planespotters.net. Viitattu 13.12.2015. (englanniksi)
3. ↑  Key Figures Volga-Dnepr Airlines. Viitattu 13.12.2015. (englanniksi)
4. ↑  Is the born-again AN-124 ready for reconstruction?  27.9.2011. Air Cargo World.  Arkistoitu 22.12.2015. Viitattu 13.12.2015. (englanniksi)

Aiheesta muualla
----------------

* Volga-Dnepr Airlines (englanniksi)